Document ID: 32003D0702

Rozhodnutie Komisie
z 3. októbra 2003,
ktorým sa mení a dopĺňa rozhodnutie 2000/159/EC o predbežnom schválení plánov rezíduí tretích krajín podľa smernice Rady 96/23/ES
(oznámené pod dokumentom číslo C(2003) 3497)
(Text s významom pre EHP)
(2003/702/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/23/ES z 29. apríla 1996 o opatreniach na sledovanie určitých látok a ich rezíduí v živých zvieratách a živočíšnych výrobkoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS [1], naposledy zmenená a doplnená nariadením (ES) č. 806/2003 [2], a najmä na jej článok 29,
so zreteľom na smernicu Rady 72/462/EHS z 12. decembra 1972 o zdravotných problémoch a problémoch veterinárnych inšpekcií pri dovoze hovädzieho dobytka, oviec, kôz a ošípaných a čerstvého mäsa alebo mäsových výrobkov z tretích krajín [3], naposledy zmenená a doplnená nariadením (ES) č. 807/2003 [4], a najmä na jej článok 3,
keďže:
(1) rozhodnutím Komisie 2000/159/ES z 8. februára 2000 o predbežnom schválení plánov rezíduí tretích krajín podľa smernice Rady 96/23/ES [5], naposledy zmenenej a doplnenej rozhodnutím Rady 2003/485/ES [6], sa vymenúvajú tretie krajiny, ktoré predložili plán, pričom sa uvádzajú záruky ponúknuté týmito tretími krajinami vzhľadom na sledovanie skupín rezíduí a látok uvedených v prílohe I k smernici 96/23/ES;
(2) určité tretie krajiny predložili Komisii plány monitorovania rezíduí pre výrobky a druhy neoznačené v prílohe k rozhodnutiu 2000/159/ES. Vyhodnotenie týchto plánov monitorovania rezíduí a dodatočných informácií vyžiadaných Komisiou poskytlo dostatočné záruky v oblasti sledovania rezíduí v tretích krajinách pre označené výrobky alebo zvieratá. Tieto výrobky a zvieratá sa pridajú do prílohy k rozhodnutiu 2000/159/ES pre tieto krajiny;
(3) rozhodnutie 2000/159/ES sa podľa toho mení a dopĺňa;
(4) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k smernici 2000/159/ES sa nahrádza textom prílohy k tomuto rozhodnutiu.
Článok 2
Toto rozhodnutie je adresované členským štátom.
V Bruseli 3. októbra 2003

Labels: 17
5
0
3
6